་བའི་ཕྱོགས་མཚམས་སྟེང་འོག་ཏུ་ལྷ་བསྐྱེད་པ་འདི་ཡང་བརྗོད་པར་བྱ་སྟེ། ཞི་བའི་སྒོམ་བྱང་ལས། སརྦ་ཌཱ་ཀི་ནི་
ས་མ་ཡ་ཧཱུྃ་ཕཊ༔ བདག་གི་ཐུགས་ཀའི་འོད་ཟེར་ལས༔ སྟེང་དང་ཕྱོགས་མཚམས་པདྨའི་གདན༔ འོད་ལྔའི་གུར་དུ་གྱུར་པ་ལས༔ སྟེང་དུ་པདྨའི་སྡོང་པོ་ལྔ༔ དབུས་སུ་ཉི་ཟླའི་གདན་སྟེང་དུ༔ ཐོག་

མའི་མགོན་པོ་འོད་མི་འགྱུར༔ ཞེས་པ་ནས། དེ་ཡི་ཕྱི་རིམ་ཁོར་ཡུག་ལ༔ བཀའ་ཉན་དམ་ཅན་སྲུང་མ་རྣམས༔ བྲན་དང་ཕོ་ཉའི་ཚུལ་དུ་བསམ༔ ཕྱོགས་བཞིར་རྒྱལ་ཆེན་སྡེ་བཞི་བསྐྱེད༔ ཅེས་པའི་
བར་བརྗོད་དགོས། སྤྲོས་པ་ལ་མི་དགའ་ན་འཕྲིན་ལས་འབྲིང་པོའི་ཚིག་འདོན་ལྟར་ལ་དམིགས་པ་འདི་ལྟར་སྒོམ་པ་ཟབ་གནད་ཡིན་ནོ།། དེ་ལྟར་ལུས་དཀྱིལ་སྒོམ་པར་བྱེད་པ་ལ་རྩ་འཁོར་རྣམས་གསལ་
འདེབས་པ་གལ་ཆེ་ཞིང་། དེ་ཡང་འཕྲིན་ལས་ཆེན་མོ་ལས། བདག་ཉིད་མཧཱ་གུ་རུར་གསལ་བ་ཡི༔ རྩ་གནས་ཐམས་ཅད་ལྷ་ཡི་ཕོ་བྲང་ཡིན༔ དབུས་ཀྱི་གཙོ་བོ་འཁོར་ལོ་རྣམ་པ་ལྔ༔ མར་སྣ་གསང་བ་
ཡར་རྩེ་ཚངས་བུག་ལ༔ ཟུག་ནས་ཀ་བ་བཙུགས་པ་ལྟ་བུར་གནས༔ འཁོར་ལོ་ལྔ་ནི་དེ་ལ་བརྟེན་ཏེ་རྒྱས༔ ཀླད་པ་དུང་ཁང་རྩ་འདབ་སུམ་ཅུ་གཉིས༔ གདུགས་ཀྱི་རྩིབ་མ་ལྟ་བུར་གནས་པ་ལ༔ ཞེས་
སོགས་གསུངས་པས། ཐོག་མར་གཞི་ལུས་རྡོ་རྗེ་དྲག་པོ་རྩལ་དུ་གསལ་བ་ལ་རྩ་གསུམ་འཁོར་ལོ་ལྔ་གསལ་འདེབས་དགོས་ཤིང་། དེ་ཡང་ལུས་ཀྱི་དྲང་ཐད་དུ་དབུ་མ་ཆོས་བཞི་ལྡན་ཏེ་ཏིལ་གྱི་མར་མེ་ལྟར་
གསལ་བ། རྒྱ་སྐྱེགས་ལྟར་དམར་བ། ཆུ་ཤིང་ལྟར་འདྲོངས་པ། པད་འདབ་ལྟར་སྲབ་པ། གཡས་སུ་རོ་མ་དམར་བ། གཡོན་དུ་རྐྱང་མ་དཀར་བ། རྩ་གསུམ་པོ་གཤིབས་པའི་དབུ་མའི་ཡར་རྩེ་ཚངས་

༄༅། །བུག་ཏུ་ཟུག་པ་ཀ་བ་བཙུགས་པ་ལྟ་བུར་མར་སྣ་གསང་གནས་སུ་ཟུག་པ། རོ་རྐྱང་གཉིས་སྨིན་མཚམས་ནས་གུག་སྟེ་ཡར་རྩེ་སྣ་བུག་གཉིས་དང་། མར་སྣ་ལྟེ་འོག་སོར་བཞིའི་ཐད་དུ་དབུ་
མ་ལ་ཟུག་པ་ཡི་གེ་ཆའི་འཕོངས་ལྟ་བུའོ།། རོ་རྐྱང་དབུ་གསུམ་ལ་གཞི་ལམ་འབྲས་བུའི་རྣམ་གཞག་དང་མཐུན་པའི་སྒོམ་ཚུལ་མི་འདྲ་བ་མང་དུ་ཡོད་པ་འདིར་མ་བརྗོད་པས་སྤྲོ་ན་གཞུང་གཞན་རྣམས་སུ་བལྟ་ལ།
འདི་ལྟར་ཕྲིན་ལས་ཆེན་མོར་དབུ་མ་གཅིག་པོ་ལས་མ་བཤད་པ་འདྲ་ཞིག་བྱུང་ཡང་ངེས་པར་རྩ་གསུམ་གསལ་འདེབས་དགོས་ཏེ། རྒྱུད་ཡང་གསང་འདུས་པ་ལས། དེ་ཕྱིར་དྲང་པོར་རོ་རྐྱང་དབུ་མ་གསུམ༔
ཆོས་སྐུ་ལོངས་སྐུ་སྤྲུལ་སྐུ་རྣམ་གསུམ་གྱི༔ ལྷ་ཚོགས་ཐམས་ཅད་ཡེ་གསལ་ཚུལ་གྱིས་རྫོགས༔ ཞེས་གསུངས་པའི་ཕྱིར། དེ་ལྟར་རྩ་གསུམ་གྱིས་སྲོག་ཤིང་བྱས་པ་ལ་འཁོར་ལོ་ལྔ་བརྟེན་པའི་སྤྱི་བོའི་
འཁོར་ལོ་འདིར། བྱང་གཏེར་རང་གི་ཟབ་རྒྱ་གསར་རྙིང་མཁའ་འགྲོའི་ལས་བྱང་སོགས་དང་། གཞན་ཡང་མཁའ་འགྲོ་སྙིང་ཐིག་སོགས་རང་ལུགས་ཕལ་ཆེར་ལ་རྩ་འདབ་སུམ་བརྒྱ་དྲུག་ཅུ་ཡོད་པར་བཤད་པ་
མང་ཡང་། འདིར་ནི་འཕྲིན་ལས་ཆེན་མོ་དང་སྒོམ་བྱང་གསལ་སྒྲོན་གཉིས་ཀ་ལ་རྩ་འདབ་སོ་གཉིས་སུ་བཤད་པས་གསར་མ་དང་མཐུན་པར་བྱུང་། དེ་བཞིན་དུ་འཕྲིན་ལས་ཆེན་མོའི་རྩ་འཁོར་བཤད་པའི་

འཕྲོས་ལས་མགྲིན་པ་ལོངས་སྤྱོད་འཁོར་ལོའི་རྩ་འདབ་ནི། བུམ་སྐེ་དྲྭ་བས་འབྲེལ་བ་ལྟ་བུར་གནས༔ དབུས་ན་རིན་ཆེན་མཁའ་འགྲོ་ཡབ་ཡུམ་བཞུགས༔ ཕྱི་རིམ་རྩ་ཡི་འདབ་མ་བཅུ་དྲུག་ལ༔ ཞེས་དང་།
སྙིང་ག་ཆོས་ཀྱི་འཁོར་ལོ་རྩ་འདབ་བརྒྱད༔ པདྨ་འདབ་བརྒྱད་ལྟ་བུར་གནས་པ་ལ༔ ཞེས་དང་། ལྟེ་བའི་རྩ་འདབ་དྲུག་ཅུ་རྩ་བཞི་ནི༔ གསེར་གྱི་ཁྲིའུ་ལྟ་བུར་གནས་པ་ལ༔ དབུས་ན་པདྨ་མཁའ་འགྲོ་
ཡབ་ཡུམ་བཞུགས༔ ཞེས་དང་། གསང་གནས་བདེ་སྐྱོང་འཁོར་ལོ་རྩ་འདབ་བཞི༔ པདྨ་འདབ་བཞི་ལྟ་བུར་གནས་པ་ལ༔ དབུས་ན་ལས་ཀྱི་མཁའ་འགྲོ་ཡབ་ཡུམ་དང་༔ ཕྱི་རིམ་འདབ་མ་བཞི་ལ་
འཁོར་རྣམས་གནས༔ ཞེས་སོགས་གསུངས། རྩ་དེ་རྣམས་གྱེས་ཚུལ་ནི་ཐོག་མར་ཕྱོགས་བཞིར་རེ་རེ་གྱེས་དེ་ནས་བརྒྱད་དུ་གྱེས་པས་སྙིང་གའི་རྩ་འཁོར་ཚང་། དེ་བཞིན་དུ་བརྒྱད་ལས་བཅུ་དྲུག་ཏུ་གྱེས་
པས་མགྲིན་པའི་རྩ་འཁོར་དང་། བཅུ་དྲུག་ལས་སོ་གཉིས་སུ་གྱེས་པས་སྤྱི་བོའི་རྩ་འཁོར་དང་སོ་གཉིས་ལས་རེ་བཞིར་གྱེས་པས་ལྟེ་བའི་རྩ་འཁོར་རྣམས་གསལ་འདེབས། འདིར་གསང་གནས་སུ་རྩ་འདབ་
བཞི་ལས་མ་གསུངས་པས་རྟོགས་སླ། ཟབ་རྒྱ་གསར་མར་གསང་བའི་རྩ་འཁོར་ཉེར་བརྒྱད་དུ་ཡང་བཤད། འཁོར་ལོ་དེ་རྣམས་ཀྱང་སྤྱི་བོའི་རྩ་འཁོར་རྣམས་གདུགས་ཀྱི་རྩིབ་མ་ལྟ་བུར་ཕུབ་པ། མགྲིན་པའི་

༄༅། །རྩ་འཁོར་བུམ་སྐེ་ལྟར་འབྲེལ་བ་ཅུང་ཟད་གྱེན་དུ་ཕྱོགས་པ། སྙིང་གའི་རྩ་འཁོར་པདྨ་འདབ་བརྒྱད་ལྟ་བུ་ལ་ཅུང་ཟད་ཐུར་དུ་བལྟ་བ། ལྟེ་བའི་རྩ་འཁོར་གསེར་གྱི་ཁྲིའུ་ལྟར་ཅུང་ཟད་གྱེན་
དུ་བསྟན་པ། གསང་བའི་རྩ་འཁོར་འདབ་མ་བཞི་ཁ་བྱེ་བ་ལྟ་བུར་བསྒོམ། རྩ་སྦུབས་རྣམས་ཀྱང་ཁམས་དཀར་དམར་གྱིས་གང་བ། རྩ་ཁམས་དེ་དག་ཀྱང་ཐབས་ཤེས་ཀྱི་ངོ་བོར་གྱུར་པས་རྒྱུ་བྱས་ཏེ་ལྷའི་རྣམ་
པར་སྒོམ་པ་དེ་གསལ་འདེབས་པའི་ཚིག་རྒྱས་བསྡུས་གོང་དུ་བཤད་པ་ལྟར་རོ།། འོན་ཀྱང་སྒོམ་བྱང་གི་ཚིག་ཧ་ཅང་མང་བས་འདིར་ངག་ཏུ་བརྗོད་པར་མ་ནུས་ཀྱང་སྒོམ་དོན་མ་འཆུགས་པ་དེ་ལྟར་གསལ་
འདེབས་དགོས་པས། དེ་ཉིད་ལས་བཏུས་ཏེ་འདིར་སྒོམ་ཚུལ་བཤད་ན་རྩ་འཁོར་རྣམས་ལ་མཁའ་འགྲོ་ཡབ་ཡུམ་དང་། དེ་དག་གི་གཡས་སུ་ཡི་དམ་གཡོན་དུ་རིག་འཛིན་བླ་མ་སྟེ་རྩ་བ་གསུམ་པོ་སོ་སོར་ཚང་
བ་བསྒོམ་དགོས་པས། ཀླད་པ་དུང་ཁང་གི་རྩ་འཁོར་དབུས་སུ་ཞིང་ཆེན་བསྣོལ་བའི་གདན་ལ་བཅོམ་ལྡན་ཡུམ་ཆེན་བཛྲ་ཌཱ་ཀི་མ་དཀར་མོ་ཞལ་གཅིག་ཕྱག་གཉིས་འགྱིང་བག་ཅན་ཕྱག་གཡས་རྡོ་རྗེ་འཕྱར་ཞིང་
གཡོན་ཐོད་ཁྲག་བསྣམས་པ་ཞབས་གཡས་བརྐྱང་ཞིང་གཡོན་བསྐུམ་པ་ལ། དཔལ་ཆེན་རྡོ་རྗེ་རིགས་ཀྱི་དཔའ་བོ་དཀར་པོ་ཞལ་གཅིག་ཕྱག་གཉིས་རྡོ་རྗེ་ཐོད་འཛིན་ཡུམ་ལ་འཁྱུད་ཅིང་ཞབས་གཡོན་བརྐྱང་ཞིང་

གཡས་འཁྲིལ་བ། རྩ་འདབ་སོ་གཉིས་ལ་ཡབ་ཡུམ་གཉིས་ཇི་ལྟ་བུའི་དཔའ་བོ་དཔའ་མོ་ཡབ་ཡུམ་སོ་གཉིས་ཞལ་ནང་དུ་བསྟན་པ་དང་། མགྲིན་པ་ལོངས་སྤྱོད་འཁོར་ལོའི་རྩ་འཁོར་གྱི་དབུས་སུ་རིན་པོ་ཆེ་
འབར་བའི་གདན་ལ་བཅོམ་ལྡན་ཡུམ་ཆེན་རིན་ཆེན་ཌཱ་ཀི་མ་སེར་མོ་ཕྱག་གཡས་རིན་ཆེན་འབར་བ་དང་གཡོན་ཐོད་ཁྲག་ཅན་ལ། རིན་ཆེན་དཔའ་བོ་སེར་པོས་འཁྲིལ་བ་བཞུགས་ཚུལ་གོང་དང་འདྲ་བ། རྩ་
འདབ་བཅུ་དྲུག་ལ་རིན་ཆེན་དཔའ་བོ་དཔའ་མོ་ཡབ་ཡུམ་བཅུ་དྲུག་ཞལ་ནང་དུ་བསྟན་པའོ།། མགྲིན་པར་པདྨ་མཁའ་འགྲོ་སྒོམ་པ་རྣམ་པ་གཅིག་ཏུ་འཐད་པ་འདྲ་ཡང་ཟབ་རྒྱ་གསར་རྙིང་མཁའ་འགྲོ་སྙིང་ཐིག་
སོགས་མཐུན་པར་རིན་ཆེན་མཁའ་འགྲོ་ཡབ་ཡུམ་སྒོམ་པ་ཁོ་ན་བྱུང་ཞིང་། འདིར་ཡང་སྒོམ་བྱང་དང་འཕྲིན་ལས་ཆེན་མོ། བདེ་གཤེགས་སྤྱི་བསྐུལ་རྣམས་སུ་དེ་ལྟར་བཤད་པས་ཐེ་ཚོམ་མི་དགོས་ཤིང་། བློ་
བཟོ་དང་རང་བཟོ་བ་རྣམས་ཀྱིས་པདྨ་མཁའ་འགྲོ་མ་སྒོམས་ཤིགས། འོན་ཀྱང་རྒྱུད་ཡང་གསང་འདུས་པར་མགྲིན་པར་པདྨ་མཁའ་འགྲོ་བཤད་པ་ནི་གཞུང་དེ་གའི་ལུས་དཀྱིལ་སྒོམ་ཚུལ་མི་འདྲ་བ་ཟུར་པ་ཡིན་
པས་དེ་ཁོ་ན་ལྟར་རོ། །སྙིང་ག་དྲན་པ་བཀོད་པའི་རྩ་འཁོར་གྱི་དབུས་སུ་སྙིང་རིན་ཆེན་ཟུར་བརྒྱད་པའི་དབྱིབས་ནང་རིན་པོ་ཆེའི་ཕོ་བྲང་དུ་རང་གསལ་ཉི་ཟླའི་གདན་སྟེང་དུ་ཐོག་མའི་སངས་རྒྱས་ཀུན་ཏུ་བཟང་པོ་

༄༅། །སྐུ་མདོག་མཐིང་ནག་ཞལ་གཅིག་ཕྱག་གཉིས་མཉམ་གཞག་གི་ཕྱག་རྒྱ་ཅན་ལ་ཡུམ་ཀུན་ཏུ་བཟང་མོ་མཐིང་ག་ཡབ་ལ་འཁྱུད་པ་ཡབ་རྡོ་རྗེའི་སྐྱིལ་ཀྲུང་དང་ཡུམ་པདྨའི་སྐྱིལ་ཀྲུང་དུ་་་་་
བཞུགས་པ་གཉིས་ཀ་རྒྱན་མེད། རྩ་འཁོར་བརྒྱད་ལ་རང་འདྲའི་ཡབ་ཡུམ་བརྒྱད་ཞལ་ནང་བསྟན་དུ་བཞུགས་པ་འདི་ནི་སངས་རྒྱས་མཁའ་འགྲོ་ཡབ་ཡུམ་གྱི་རང་བཞིན་ཅན་ནོ། །ལྟེ་བ་སྲིད་པ་སྐྱེད་བྱེད་ཀྱི་རྩ་
འཁོར་གྱི་དབུས་སུ་མ་ཆགས་པདྨའི་གདན་ལ་བཅོམ་ལྡན་ཡུམ་ཆེན་པདྨ་ཌཱ་ཀི་མ་དམར་གསལ་ཕྱག་གཡས་པདྨ་དང་གཡོན་ཐོད་ཁྲག་ཅན་ལ་པདྨ་དཔའ་བོ་དམར་པོས་འཁྲིལ་བ་བཞུགས་ཚུལ་སྤྱི་མགྲིན་གྱི་ཡབ་་
ཡུམ་དང་འདྲ་བ། རྩ་འདབ་དྲུག་ཅུ་རྩ་བཞི་ལ་པདྨ་དཔའ་བོ་ཡབ་ཡུམ་དྲུག་ཅུ་རྩ་བཞི་ཞལ་ནང་བསྟན་ནོ། །གསང་གནས་བདེ་བ་མྱོང་བྱེད་རྩ་འཁོར་གྱི་དབུས་སུ་རྡོ་རྗེ་རྒྱ་གྲམ་གྱི་སྟེང་དུ་བཅོམ་ལྡན་ཡུམ་ཆེན་
ཀརྨ་ཌཱ་ཀི་མ་ལྗང་གུ་གཡས་རལ་གྲི་དང་གཡོན་ཐོད་ཁྲག་ཅན་ལ། ལས་ཀྱི་རིགས་ཀྱི་དཔའ་བོ་ལྗང་གུས་འཁྲིལ་བ་བཞུགས་ཚུལ་ལྟེ་བའི་ལྷ་ཚོགས་ལྟ་བུ། ཕྱི་རིམ་རྩ་འདབ་བཞི་ལ་ལས་ཀྱི་དཔའ་བོ་དཔའ་མོ་
ཡབ་ཡུམ་བཞི་ཞལ་ནང་བསྟན་ནོ། །དེ་ལྟར་སྙིང་ཁའི་རྩ་འཁོར་གྱི་ལྷ་རྣམས་མ་གཏོགས་འཁོར་ལོ་གཞན་བཞིའི་ལྷ་ཚོགས་ཐམས་ཅད་ཡུམ་ལ་ཡབ་ཀྱིས་འཁྲིལ་ཞིང་རིན་པོ་ཆེ་དང་རུས་པའི་རྒྱན་དྲུག་གསོལ་བ།

ཡུམ་རྣམས་གཡས་བརྐྱང་གཡོན་བསྐུམ་དང་ཡབ་རྣམས་གཡས་བསྐུམ་གཡོན་བརྐྱང་གར་སྟབས་ཀྱིས་བཞེངས་པ། གཞན་ཡང་སྤྱི་བོའི་གཙུག་ནས་རྐང་མཐིལ་ཡན་ཆད་ཀྱི་རྩ་ཆེན་རྩ་བྲན་གྲངས་ལས་འདས་
པའི་ནང་དུ་དཔའ་བོ་མཁའ་འགྲོ་ཡབ་ཡུམ་བསམ་གྱིས་མི་ཁྱབ་པ་ཏིལ་གྱི་གང་བུ་ཁ་ཕྱེ་བ་ལྟ་བུར་གནས་པ་གསལ་འདེབས་དགོས་ཏེ། འཕྲིན་ལས་འབྲིང་པོར། རྩ་ཆེན་རྩ་བྲན་སྟོང་གི་འཁོར་ལོ་ལ༔ མཁའ་
འགྲོ་འབུམ་ཕྲག་མང་པོའི་ལྷ་ཚོགས་རྫོགས༔ ཞེས་དང་། སྒོམ་བྱང་ལས། སྤྱི་བོའི་གཙུག་ནས་རྐང་པའི་མཐིལ་ཡན་ཆད༔ རྩ་ཆེན་རྩ་བྲན་གྲངས་ལས་འདས་པའི་ནང་༔ མཁའ་འགྲོ་ཡབ་ཡུམ་བསམ་
གྱིས་མི་ཁྱབ་པ༔ ཏིལ་གྱི་གང་བུ་ཁ་ཕྱེ་ལྟ་བུར་གནས༔ ཞེས་གསུངས་པའི་ཕྱིར། མདོར་ན་དཔའ་བོ་མཁའ་འགྲོ་དེ་དག་ཀྱང་རྩ་རྣམ་པར་དག་པ་དཔའ་མོ་ཤེས་རབ་ཀྱི་རང་བཞིན། ཁམས་རྣམ་པར་དག་པ་
དཔའ་བོ་ཐབས་ཀྱི་རང་བཞིན། རླུང་རྣམ་པར་དག་པ་ཟུང་འཇུག་གི་རང་བཞིན་དུ་ཤེས་དགོས་ཏེ། རྒྱུད་ཡང་གསང་འདུས་པ་ལས། བདུན་ཁྲི་ཉིས་སྟོང་རྩ་ཡི་ཚོགས་རྣམས་ལ༔ ཤེས་རབ་དཔའ་མོ་བདུན་ཁྲི་
ཉིས་སྟོང་རྫོགས༔ ཁྱབ་བྱེད་ཐིག་ལེ་བདུན་ཁྲི་ཉིས་སྟོང་ལ༔ ཐབས་ཀྱི་དཔའ་བོ་བདུན་ཁྲི་ཉིས་སྟོང་རྫོགས༔ འགྱུ་བྱེད་རླུང་ཚོགས་བདུན་ཁྲི་ཉིས་སྟོང་ལ༔ ཟུང་འཇུག་དཔའ་བོ་མཁའ་འགྲོ་བདུན་ཁྲི་དང་༔

༄༅། །ཉིས་སྟོང་རྫོགས་ཤིང་འགྱུ་བྱེད་ལས་ཀྱི་རླུང་༔ ཉིས་ཁྲི་ཆིག་སྟོང་དྲུག་བརྒྱའི་ཚོགས་དག་པ༔ དེ་ཉིད་གྲངས་མཉམ་དཔའ་བོ་མཁའ་འགྲོར་རྫོགས༔ ཞེས་གསུངས་པའི་ཕྱིར་རོ།།
དེ་ལྟར་རྩ་འཁོར་རྣམས་ལ་དཔའ་བོ་མཁའ་འགྲོ་བསྐྱེད་པ་ནི་བར་ཆད་སེལ་ཞིང་བྱིན་རླབས་ཀྱི་རྩ་བ་མཁའ་འགྲོ་སྒོམ་པ་ཡིན་ནོ།། སྤྱི་བོ་ཚངས་པའི་བུ་གའི་སྟེང་དུ་པདྨ་འདབ་བཞིའི་ལྟེ་བར་ཉི་ཟླ་པདྨའི་གདན་ལ་
བཅོམ་ལྡན་མགོན་པོ་རྡོ་རྗེ་ཚེ་དཔག་མེད་སྐུ་མདོག་དཀར་པོ་རིན་པོ་ཆེའི་རྒྱན་གྱིས་མཛེས་པ། ཕྱག་གཡས་སྐྱབས་སྦྱིན་དང་གཡོན་མཉམ་གཞག་གི་སྟེང་ན་ཚེའི་བུམ་པ་བསྣམས་པ། ཞབས་རྡོ་རྗེའི་སྐྱིལ་ཀྲུང་
གིས་བཞུགས་པའི་པང་ན་ཡུམ་ནམ་མཁའ་དབྱིངས་ཕྱུག་མ་དཀར་མོས་འཁྱུད་པ། ཕྱོགས་ཀྱི་པད་འདབ་བཞིའི་ཤར་དུ་རྣམ་སྣང་ཚེ་དཔག་མེད་མཐིང་ག་མཉམ་གཞག་གི་སྟེང་དུ་དངུལ་གྱི་བུམ་པ་བསྣམས་པ་
ཡུམ་སངས་རྒྱས་སྤྱན་མ་སྔོན་མོ་དང་སྦྱོར་བ། ལྷོར་རིན་འབྱུང་ཚེ་དཔག་མེད་སེར་པོ་མཉམ་གཞག་གི་སྟེང་ན་མཐིང་གི་བུམ་པ་བསྣམས་པ་ཡུམ་མཱ་མ་ཀི་སེར་མོ་དང་སྦྱོར་བ། ནུབ་ཏུ་སྣང་མཐའ་ཚེ་དཔག་
མེད་དམར་པོ་མཉམ་གཞག་གི་སྟེང་ན་ཟངས་ཀྱི་བུམ་པ་བསྣམས་པ་ཡུམ་གོས་དཀར་མོ་དང་སྦྱོར་བ། བྱང་དུ་དོན་གྲུབ་ཚེ་དཔག་མེད་ལྗང་གུ་མཉམ་གཞག་གི་སྟེང་ན་ཨིནྡྲ་ནཱི་ལའི་བུམ་པ་བསྣམས་པ་ཡུམ་དམ་

ཚིག་སྒྲོལ་མ་ལྗང་གུ་དང་སྦྱོར་བ། ཡབ་ཡུམ་ལྔ་ཀའང་ཞི་བའི་རྒྱན་གྱིས་བརྒྱན་ཅིང་བཀྲག་མདངས་གསལ་བ་མཚན་དཔེ་རྫོགས་པའོ།། པད་འདབ་ཀྱི་ཕྱི་ཡི་ཁོར་ཡུག་གི་ཤར་དུ་སྤྲུལ་སྐུ་དགའ་རབ་རྡོ་རྗེ་དཀར་
པོ་སངས་རྒྱས་སྤྲུལ་སྐུའི་ཆ་བྱད་ལ་རིགས་ལྔའི་དབུ་རྒྱན་གསོལ་བ་ཐུགས་ཀར་རྡོ་རྗེ་དྲིལ་བུ་བསྣོལ་ཏེ་བཟུང་བ། ལྷོར་དམ་པའི་རིག་འཛིན་རྒྱལ་པོ་ཛཿདཀར་པོ་རྒྱལ་ཆས་ཅན་ཕྱག་གཉིས་ཐུགས་ཀར་གླེགས་
བམ་བསྣམས་པ། ནུབ་ཏུ་རིག་འཛིན་ཤྲཱི་སིངྷ་པཎྜི་ཏའི་ཆ་བྱད་སྐུ་མདོག་དམར་མདངས་ཅན་པཎ་ཞྭ་སྣ་རིང་དང་ཆོས་གོས་གསོལ་བ་ཕྱག་མཉམ་གཞག་མཛད་པ། བྱང་དུ་རིག་འཛིན་ཆེན་པོ་རྡོ་རྗེ་ཆོས་མཐིང་ག་
ཕྱག་གཉིས་ཐུགས་ཀར་རྡོར་དྲིལ་བསྣོལ་བ་ལོངས་སྤྱོད་རྫོགས་སྐུའི་ཆ་ལུགས་ཅན་ནོ།། སླར་ཡང་ཀླད་པ་དུང་ཁང་གི་རྩ་འཁོར་གྱི་གཡོན་ཕྱོགས་སུ་པདྨ་འདབ་བཞིའི་ལྟེ་བར་སྐུའི་རིག་འཛིན་འཇམ་དཔལ་
བཤེས་གཉེན་གསང་གོས་མཐིང་ནག་གི་སྟེང་ཆོས་གོས་དང་དབུ་ལ་པདྨའི་མཉེན་ཞུ་གསོལ་བ་ཕྱག་གཡས་པ་བེ་ཅོན་འཕྱར་ཞིང་གཡོན་སྡིགས་མཛུབ་མཛད་པའི་ཕྱོགས་བཞིའི་འདབ་མ་ལ། སློབ་དཔོན་སངས་
རྒྱས་ཡེ་ཤེས་ལ་སོགས་པ་འཇམ་དཔལ་སྐུའི་རིག་འཛིན་ཐམས་ཅད་བསྐྱེད་དོ།། དེ་བཞིན་དུ་མགྲིན་པའི་རྩ་འཁོར་གྱི་གཡོན་དུ་པདྨ་འདབ་བཞིའི་ལྟེ་བར་གསུང་གི་རིག་འཛིན་ནཱ་གརྫུ་ན་གསང་གོས་དམར་པོའི་

༄༅། །སྟེང་ཆོས་གོས་དང་པདྨའི་མཉེན་ཞུ་ཅན་གཡས་འཁར་གསིལ་དང་གཡོན་ལྷུང་བཟེད་བདུད་རྩིས་གང་བ་འཛིན་པའི་ཕྱོགས་ཀྱི་འདབ་བཞིར་རྒྱལ་བ་མཆོག་དབྱངས་ལ་སོགས་པ་དབང་་་
ཆེན་གྲུབ་པའི་གསུང་གི་རིག་འཛིན་ཐམས་ཅད་དང་། སྙིང་གའི་རྩ་འཁོར་གྱི་གཡོན་དུ་པདྨ་འདབ་བཞིའི་ལྟེ་བར་ཐུགས་ཀྱི་རིག་འཛིན་ཧཱུྃ་ཀཱ་ར་གསང་གོས་དཀར་པོ་ཆོས་གོས་མཉེན་ཞུ་ཅན་རྡོར་དྲིལ་ཐུགས་ཀར་
བསྣོལ་བའི་ཕྱི་རོལ་གྱི་འདབ་བཞིར་དགེ་སློང་ནམ་མཁའི་སྙིང་པོ་ལ་སོགས་པ་ཐུགས་ཡང་དག་གྲུབ་པའི་རིག་འཛིན་ཐམས་ཅད་དང་། སྙིང་གའི་རྩ་འཁོར་གྱི་སྟེང་ཐུགས་ཀའི་ཐད་གཡོན་དུ་པདྨ་འདབ་བཞིའི་ལྟེ་
བར་རིག་འཛིན་བི་མ་ལ་མི་ཏྲ་གསང་གོས་མེད་པ་སྟོད་གཅེར་པཎྜི་ཏའི་ཆ་བྱད་ཆོས་གོས་མཉེན་ཞུ་ཅན་མཉམ་གཞག་གི་སྟེང་བདུད་རྩིའི་བུམ་པ་བསྣམས་པའི་ཕྱོགས་ཀྱི་འདབ་བཞིར་ཛྙཱ་ན་ཀུ་མཱ་ར་དང་ཁྲི་སྲོང་ལྡེའུ་
བཙན་ལ་སོགས་ཡོན་ཏན་བདུད་རྩི་སྨན་གྱི་རིག་འཛིན་ཐམས་ཅད་དང་། ལྟེ་བའི་རྩ་འཁོར་གྱི་གཡོན་དུ་པདྨ་འདབ་བཞིའི་ལྟེ་བར་